**Informatīvais ziņojums**

**par Eiropas Savienības Tieslietu un iekšlietu ministru padomes sanāksmi 2019.gada 7.- 8. martā**

**I. Eiropas Savienības Tieslietu un iekšlietu ministru padomes sanāksmes darba kārtība**

2019. gada 7.-8. martā Briselē, Beļģijā, notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme. Sanāksmes darba kārtībā ir iekļauti šādi iekšlietu jomas jautājumi:

* *ES atbilde terorismam – pašreizējā situācija un turpmākā rīcība*

Kopš 2015. gada ES līmenī ir daudz paveikts, lai cīnītos ar terorismu. Ņemot vērā, ka 2019. gads ir nosacīts pārmaiņu gads (Eiropas Parlamenta vēlēšanas, jauna Eiropas Komisija un daudzgadu finanšu ietvars 2021.-2027. gadam), kas varētu ietekmēt arī ES iekšējās drošības politiku, prezidentūra ir sagatavojusi apkopojumu par pašreizējo situāciju, kā arī indicējusi turpmākās rīcības virzienus.

Šobrīd prezidentūra aicina turpināt darbu ar šādiem jautājumiem:

* vardarbīga ekstrēmisma un radikalizācijas novēršana un apkarošana gan tiešsaistē, gan bezsaistē, īpašu uzmanību pievēršot cietumiem;
* cīņas ar terorisma finansēšanu uzlabošana;
* informācijas sistēmu sadarbspējas nodrošināšana, biometrijas datu plašāka izmantošana, kā arī kompetento iestāžu piekļuves šiem datiem nodrošināšana;
* telekomunikāciju datu glabāšana tiesībaizsardzības nolūkiem;
* PDR direktīvas[[1]](#footnote-1) ieviešana un tvēruma paplašināšanas apsvēršana;
* tālākas sinerģijas starp iekšējo un ārējo politiku terorisma apkarošanas jomā nodrošināšana;
* ķīmisko, bioloģisko, radioloģisko un kodolrisku (*CBRN*), īpaši ķīmisko risku, pārvaldīšana;
* ES tieslietu un iekšlietu aģentūru savstarpējās koordinācijas uzlabošana terorisma apkarošanas jomā;
* gatavības jauniem apdraudējumiem nodrošināšana.

Ministri tiek aicināti izteikties par šādiem jautājumiem:

1. Vai ES pretterorisma politikā ir kādi trūkumi, kas būtu steidzami risināmi?
2. Vai būtu nepieciešams izstrādāt jaunus tiesību aktus vai pieņemt jaunus īstenojamus pasākumus; uz kādām jomām tie būtu attiecināmi, ņemot vērā jomas pieaugošo horizontālo raksturu?

Dalībai sanāksmē sagatavota nacionālā pozīcija.

* *Migrācija: ES sadarbība ar trešajām valstīm*

2018. gadā nelikumīgās ieceļošanas skaits bija mazākais pēdējo 5 gadu laikā (par 25% mazāk nekā 2017. gadā). Ir būtiski samazinājušās plūsmas Centrālajā Vidusjūrā, vienlaikus ir būtiski pieaugusi migrācijas plūsma Rietumu Vidusjūrā un vērojams pieaugums arī Austrumu Vidusjūrā.

ES līdzšinējie centieni fokusējušies uz dzīvību glābšanu, cīņu ar nelikumīgo migrāciju un sadarbības stiprināšanu ar izcelsmes un tranzītvalstīm, it īpaši Turciju un Āfrikas valstīm.

Ņemot vērā pašreizējās migrācijas plūsmas, šajā Padomes sanāksmē prezidentūra vēlas koncentrēties uz sadarbības stiprināšanu ar Ziemeļāfrikas valstīm, kuru kapacitāte dažādu iniciatīvu īstenošanā ir atšķirīga. Turklāt dažas no Ziemeļāfrikas valstīm kļūst par mērķa valstīm, kamēr citas (piemēram, Lībija un Ēģipte) jau vēsturiski ir kļuvušas par mītnes valstīm lielām migrantu kopienām.

Šobrīd Lībija ir saņēmusi plašu ES atbalstu, lai stiprinātu savu kapacitāti meklēšanas un glābšanas operācijās, tomēr tās kapacitāte īstenot šīs operācijas vēl aizvien nav pietiekoša.

ES ir palielinājusi atbalstu Marokai, kas ģeogrāfiski ir ES vistuvākā Āfrikas valsts, un arī vairākkārt norādījusi uz vēlmi turpināt sadarbību migrācijas jomā. Atbalsts Tunisijai ir bijis mazāks, tomēr ES ir apņēmusies ilgtermiņā atbalstīt Tunisiju tās centienos efektīvāk pārvaldīt migrācijas plūsmas.

Kopš 2017. gada nav bijuši nelikumīgas ieceļošanas gadījumi no Ēģiptes, izmantojot Vidusjūru. Šobrīd ES vērtē iespējas ciešām sadarboties ar Ēģiptes institūcijām, lai uzlabotu robežpārvaldību un cīņu ar cilvēku kontrabandu. Ēģipte ir pieprasījusi ES atbalstu Sīrijas bēgļu uzņemšanā.

Pašreizējās ES atbalsta programmas tiek finansētas no ES Kaimiņpolitikas instrumenta un ES Ārkārtas trasta fonda Āfrikai līdzekļiem. Vienlaikus ir iespējas izmantot arī Patvēruma, migrācijas un integrācijas fonda līdzekļus, lai finansētu ar migrāciju saistītas iniciatīvas.

Ministri tiek aicināti izteikties par šādiem jautājumiem:

1. Vai piekrītiet, ka līdztekus Lībijai arī Maroka un Tunisija ir jānosaka par prioritārām valstīm ilgtermiņa un visaptverošu atbalsta programmu izveidē?
2. Kādi pasākumi būtu īstenojami, lai stiprinātu ES koordināciju un nodrošinātu ES finansējumu?
3. Ko dalībvalstis varētu un būtu gatavas piedāvāt, lai uzlabotu sadarbību ar trešajām valstīm visos prioritārajos jautājumos?

Jauna pozīcija netiks gatavota. Latvijas viedoklis atbilst 2016. gada 24. jūnija pozīcijai Nr. 1 “Par 2016. gada 28.-29. jūnija Eiropadomē izskatāmajiem jautājumiem”, kas 2016. gada 28. jūnijā saskaņota ar Saeimas Eiropas lietu komisiju, 2017.g ada 16. jūnija pozīcijai Nr. 1 “Par 2017. gada 22.-23. jūnija Eiropadomē un 2017. gada 22. jūnija Eiropadomes 27 Eiropas Savienības dalībvalstu (50. panta) formāta sanāksmē izskatāmajiem jautājumiem”, kas 2017. gada 21. jūnijā saskaņota ar Saeimas Eiropas lietu komisiju, 2017. gada 31. oktobra pozīcijai Nr. 5 “Āfrikas Savienības – Eiropas Savienības samits”, kas 2017. gada 10. novembrī saskaņota ar Saeimas Eiropas lietu komisiju, un citām pozīcijām migrācijas jomā.

**Latvijas viedoklis**:

*Latvija vienmēr ir uzsvērusi stratēģiskās sadarbības ar trešajām valstīm nozīmi efektīvā migrācijas plūsmu pārvaldīšanā, it īpaši nelegālās migrācijas plūsmu samazināšanā. Tādēļ Latvija piekrīt, ka nepieciešams attīstīt esošo sadarbību, kā arī meklēt iespējas šīs sadarbības pilnveidošanai.*

*Šajā kontekstā īpaši svarīga ir koordinācija, lai nodrošinātu, ka īstenojamie pasākumi nepārklājas un dod gaidītos rezultātus. Latvijas vērtējumā šī procesa sekmīga īstenošana nav iespējama bez ANO Augstā komisāra bēgļu jautājumos un Starptautiskās migrācijas organizācijas iesaistes.*

*Piekrītot, ka šobrīd ES līmenī pastiprināta uzmanība būtu pievēršama Ziemeļāfrikas valstīm, Latvija vēlas atgādināt, ka nepieciešams turpināt un stiprināt ES sadarbību arī ar pārējiem reģioniem, lai migrācijas plūsmas arī turpmāk saglabātu iespējami zemākā līmenī. Šajā kontekstā vēlamies īpaši atzīmēt, ka sadarbības stiprināšana ar Ziemeļāfrikas valstīm nedrīkst negatīvi ietekmēt sadarbību ar ES Austrumu kaimiņiem.*

* *Demokrātiskās noturības veicināšana: brīvu un godīgu Eiropas Parlamenta vēlēšanu nodrošināšana un dezinformācijas novēršana*

2018. gada 12. septembrī Eiropas Komisija izplatīja dokumentu pakotni “Brīvu un godīgu Eiropas Parlamenta vēlēšanu nodrošināšana”, kurā bija iekļauti ieteikumi par vēlēšanu sadarbības tīkliem, pārredzamību tiešsaistē, aizsardzību pret kiberdrošības incidentiem un dezinformācijas kampaņu apkarošanu; norādījumi par ES datu aizsardzības tiesību aktu piemērošanu vēlēšanu kontekstā, Komisijas paziņojums par brīvu un taisnīgu Eiropas Parlamenta vēlēšanu nodrošināšanu un priekšlikums regulai, ar ko groza Regulu par Eiropas politisko partiju un politisko fondu statusu un finansēšanu, kā arī ES Padomes secinājumu projekts par brīvu un taisnīgu EP vēlēšanu nodrošināšanu.

2018. gada 5. decembrī Eiropas Komisija un Eiropas Ārējās darbības dienests iesniedza kopīgo Rīcības plānu dezinformācijas apkarošanai, kurā citu pasākumu starpā bija iekļauti arī īstermiņa elementi, lai aizsargātu Eiropas Parlamenta vēlēšanas 2019. gada maijā.

Latvija atbalsta Eiropas Komisijas izstrādāto Vēlēšanu drošības dokumentu pakotnē paredzēto pasākumu un iniciatīvu īstenošanu, tai skaitā ES Padomes secinājumus par brīvu un taisnīgu EP vēlēšanu nodrošināšanu.

ES Padomes darba grupās, skatot ES Padomes secinājumu projektu, Latvija atbalstīja nostāju, ka uz dezinformācijas radītajiem izaicinājumiem ES jāreaģē ar visaptverošu pieeju. Latvija uzsvēra, ka īpaši vēlēšanu kontekstā jādod mandāts Eiropas Komisijai turpināt strādāt ar IT kompānijām un sociālajām platformām, lai no tām panāktu atbildīgāku un caurspīdīgāku pieeju, kā arī aktīvāku rīcību pret dezinformāciju. Vienlaikus Latvija norādīja, ka ir nepieciešams rīcības mehānisms, kā gūt pārliecību, ka iedzīvotāju dati, kuri lielos apjomos ir pieejami sociālo mediju un interneta platformu turētājiem, nevar tikt ļaunprātīgi izmantoti, tāpēc sociālo mediju un interneta platformu uzturētāji nedrīkst izvairīties no atbildības skaidri identificēt automātiski pārvaldītus kontus vai arī to, kādēļ sociālo mediju lietotājs tiek uzrunāts ar specifisku saturu.

ES Padomes secinājumus ES Vispārējo lietu padomē pieņēma 2019. gada 19. februārī.

Līdztekus šiem jautājumiem ministri tiks informēti par panākto progresu diskusijās par jauno *FRONTEX* regulu un Kopējās Eiropas patvēruma sistēmas reformu.

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Sandis Ģirģens.

Iekšlietu ministrs Sandis Ģirģens

28.02.2019 14:02

1139

Eiropas lietu un starptautiskās sadarbības departamenta

Eiropas lietu nodaļas vadītāja

I.Muceniece, 67219170

iveta.muceniece@iem.gov.lv

1. Eiropas Parlamenta un Padomes Direktīva (ES) 2016/681 (2016. gada 27. aprīlis) par pasažieru datu reģistra (PDR) datu izmantošanu teroristu nodarījumu un smagu noziegumu novēršanai, atklāšanai, izmeklēšanai un saukšanai pie atbildības par tiem [↑](#footnote-ref-1)